次張亞夫喜雨
作者：洪咨夔
朝代：宋

paragraphs: 汴都黍離迷宮堧，金鋪獸面秋風寒。
百年大義冷於鐵，西湖走馬狨絲鞍。
亡秦定必三戶楚，况今南北皆王土。
紫髯青鬢祖豫州，威如迅霆惠如雨。
山東井落回生意，收召驚魂高枕睡。
中有虓將來青州，馬蹄欲踏狼胥碎。
邦人聚觀鬨塞塗，和氣釀雪蘇焦枯。
銀城萬里軋坤軸，燭龍一色煇天衢。
殷殷好語傳田間，雪晴又雨直幾錢。
翠麰漲天士宿飽，踴躍一鼓空兩甄。
中原宿愁無地愬，歡呼從此歸王度。
更煩老筆爲草檄，讀之會使頭風愈。